Guillou: - Zlatan dreper stemningen i laget
Jan Guillou er slett ikke imponert over oppførselen til Zlatan Ibrahimovic. I TV-studioet til Aftonbladet, la forfatteren vekt på viktigheten av et godt samhold i lagidretter. På det området er Zlatan Ibrahimovic en destruktiv kraft, skal vi tro den profilerte 68-åringen.Forfatteren har ikke besvart VG Netts henvendelse onsdag. Ibrahimovic scoret en perle av et mål da allerede utslåtte Sverige slo Frankrike 2-0 i går. Etter kampen tuslet han bort til svingen der det var flest svenske supportere, og ga bort drakten sin før han feiret med lagkameratene. Etter å ha blitt kåret til banens beste og deltatt på pressekonferansen med trener Erik Hamrén, kom Zlatan sist av alle spillerne ut i den såkalte «mixed zone». Der svarte han blant annet på spørsmål fra VG Nett om målet kommer høyt på favorittlisten. Så ville Aftonbladets journalist vite hva stjernespissen tenkte om Jan Guillous kritikk. Zlatan tenkte litt, sukket lett og svarte følgende: - Det vet jeg ikke engang hvem er, for å være ærlig...For ordens skyld: Jan Guillou har skrevet over 40 bøker, og er blant Sveriges aller mest kjente forfattere. Bare bøkene om Carl Hamilton har solgt over fem millioner eksemplarer. De fire bøkene om tempelridderen Arn Magnusson har solgt i 2,2 millioner eksemplarer. Zlatan Ibrahimovic hylles som en stjerne for det han gjør som fotballspiller. Samtidig har han skapt overskrifter for måten han håndterer enkelte lagkamerater på. Milan-spilleren er ifølge Jan Guillou en solid maktfaktor i svensk fotball. - Du tror ikke at samholdet i det svenske laget er på topp? fikk han spørsmål om i går. - Bare basert på det jeg ser og hva jeg kan gjette meg frem til: På måten man opptrer på ute på banen, og på ansiktstrekk. Ingen sportsjournalist forteller sannheten om dette, og dersom noen skulle gjøre det, så sier Zlatan «Den der fyren som skrev det får aldri igjen delta på en pressekonferanse. Da stiller ikke jeg». Slikt er det ingen avis som har råd til.
En av Sveriges mest profilerte forfattere sa sin ærlige mening om landets største fotballstjerne i går.